text: 31-årig nægter drabsforsøg - men erkender overfald og vold
  29 juni 2018 kl. 03.34
  En 31-årig mand er i et grundlovsforhør ved Retten i Esbjerg blevet varetægtsfængslet i foreløbig fire uger efter et knivoverfald onsdag på åben gade i Bramming.
  Overfaldet fandt sted onsdag middag på Storegade i Bramming ved Esbjerg. 
  Syd- og Sønderjyllands Politi modtog en anmeldelse om overfald på en 31-årig kvinde onsdag klokken 12.15, og den 31-årige mand blev anholdt uden dramatik klokken 13.24 i kort afstand fra gerningsstedet.
  Den 31-årige kvinde blev indlagt på Sydvestjysk Sygehus i Esbjerg med bl.a. flere knivstik, men er uden for livsfare.
  Politiet har ikke ønsket at oplyse noget om de to 31-åriges indbyrdes relationer eller et muligt motiv for drabsforsøget.
  I det lukkede grundlovsforhør torsdag eftermiddag nægtede manden sig skyldig i sigtelsen for drabsforsøg. Men han erkendte grov vold med kniv og flere knytnæveslag. Det oplyser Syd- og Sønderjyllands Politi på Twitter.
  